128 000 kinders loop skool mis weens taxistakingVerskeie busse is tydens die staking aan die brand gesteek. (Foto: Twitter) Meer as een uit elke tien gr. 1- tot 11-leerders in die Wes-Kaap kon nie Maandag en Dinsdag by die skool uitkom nie weens Santaco se staking. Honderde matrikulante is ook deur die staking ontwrig, maar kon darem almal daarin slaag om onderskeidelik Lewenswetenskappe en Geografie te skryf. Altesaam 128 699 leerders in gr. 1 tot gr. 11, asook duisende personeellede, kon egter nie Maandag skool toe gaan nie omdat stakers die paaie versper het of leerders nie vervoer skool toe gehad het nie. Selfs meer leerders (128 747) het Dinsdag skool misgeloop. “Wat dit beteken, is dat die staking 11% van die graad 1- tot 11-leerders in die Wes-Kaap twee dae se skoolopleiding gekos het,” sê David Maynier, Wes-Kaapse minister van onderwys. Maroela Media het vroeër berig die staking was allesbehalwe ŉ vreedsame gebeurtenis met ŉ bus wat gekaap is, ander wat aan die brand gesteek is en selfs ŉ skool wat deurgeloop het. Passasiers van ŉ bus moes boonop noodgedwonge uit die bewegende voertuig spring toe daar skote op die bus afgevuur is. Altesaam 2 435 skoolpersoneellede het ook nie Maandag vir werk opgedaag nie terwyl 1 965 Dinsdag afwesig was. Baie skole moes ook noodgedwonge hul eksamens herskeduleer, wat die einde van jaar se hersiening, nasien en administratiewe prosesse by die skole ontwrig het. (Argieffoto) Al 32 490 matriekkandidate kon egter Maandag Lewenswetenskappe Vraestel 2 skryf, terwyl al 27 055 Dinsdag Geografie Vraestel 2 kon aflê. Maynier sê 354 Lewenswetenskappe-kandidate is deur Maandag se staking geraak, van wie 297 by alternatiewe eksamensentrums hul eksamen moes aflê. Altesaam 57 het laat by hul aangewese eksamensentrum aangekom, maar is nietemin toegelaat om die vraestel te skryf. Altesaam 415 Geografie-kandidate is Dinsdag deur die staking geraak, van wie 358 toe by ’n alternatiewe eksamensentrum hul eksamen afgelê het. Altesaam 57 was Dinsdag laat vir hul vraestel, maar is nietemin die volledige tyd gegun om die vraestel te skryf. Maynier sê die feit dat die eksamens soos beplan kon voortgaan, getuig van Wes-Kaapse skole se uitstekende voorbereiding. “Ons distrikte, eksamenbeamptes en toesighouers het ’n fantastiese werk gedoen om ’n alternatief te bied aan kandidate wat, ten spyte van hul beste pogings, nie hul aangewese eksamensentrum kon bereik as gevolg van die staking nie. “Maar dit moes nie nodig gewees het vir hulle om dit te doen nie. “Terwyl ons die reg om te staak respekteer, moes ander opsies ondersoek gewees het, wat nie so ontwrigtend vir ons leerders sou wees nie.” Santaco het laat Dinsdagaand sy staking opgeskort.